Papersnake/gushiwen huggingface dataset:
忆梅
卷刚中（宋代）

古园深处读书窗，窗外疏梅破腊芳。
日暮独陪修竹静，露寒偏带晚风香。
清吟但喜花孤瘦，醉赏那知树老苍。
千里远移无健步，一枝横倚记东墙。
失调名
李之问（宋代）

愿得年年，长共我儿解粽。
进贤初食白菜因名之以水精菜云二首 其一
杨万里（宋代）

新舂云子滑流匙，更嚼冰蔬与雪齑。灵隐山前水精菜，近来种子到江西。
次韵孙莘老斗野亭寄子由在邵伯堰
苏轼（宋代）

落帆谢公渚，日脚东西平。
孤亭得小憩，暮景含余清。
坐待斗与牛，错落挂南甍。
老僧如夙昔，一笑意已倾。
新诗出故人，旧事疑前生。
吾生七往来，送老海上城。
逢人辄自哂，得鱼不忍烹。
似闻绩溪老，复作东都行。
小诗如秋菊，艳艳霜中明。
过此感我言，长篇发春荣。
咏虞山倒影
皇甫汸（明代）

今夜看山色，翻从一水中。
溪岚乘月吐，岩翠合云空。
波净明葭菼，沙寒落雁鸿。
临杯挹仙桧，星影乱芳丛。
宫词一百首 其八十五
岳珂（宋代）

翠麓连绵气属天，岧峣艮岳绕芝田。瑞禽可是曾迎驾，万岁山头识静鞭。
元夕八首
陈世崇（宋代）

麝圆䭔拍澄沙团，餶饳糖霜乳橘盘。
蕉叶柿花宜利少，叫声浑杂市声欢。
送邢刍父赴漕试盖予以牒逊之
苏泂（宋代）

长江我之愁，倒岳推不去。
琴瑟有凄怨，居室等行路。
十三出从有，三十兹无成。
向来为何事，投老悲秋萤。
堂堂文翰场，攘臂君甚武。
丈夫贵高谊，我得宁在汝。
达官总遗恨，所乐才妻儿。
君堂有夫人，禄养当以时。
吴山青入天，江水流到海。
才难叹先圣，战伐偶今代。
四序看迭移，南薰已西风。
天命不可为，往哉及其锋。
赠丹阳横山周处士惟长
李白（唐代）

周子横山隐，开门临城隅。
连峰入户牖，胜概凌方壶。
时作白纻词，放歌丹阳湖。
水色傲溟渤，川光秀菰蒲。
当其得意时，心与天壤俱。
闲云随舒卷，安识身有无。
抱石耻献玉，沉泉笑探珠。
羽化如可作，相携上清都。
一囊包宇宙到手问纲常所以东坡老嘐嘐薄武王
陈献章（明代）

不薄论交意，因书稍稍知。还将天下眼，照破老夫痴。
水西烟雨亭
傅泽洪（清代）

雨霁日复佳，乘兴出东郭。漫舣桃源舟，曲折上高阁。

豁然俯苍茫，一叶任飘泊。山城烟霭中，远峰翠欲落。

惊鼠窜古松，清言向修箨。缅彼诗中仙，九原其可作。

返照挂丹枫，秋风入寥廓。远公期再来，不言心已诺。
天竺通元庵分韵得閒字
贾似道（宋代）

十里高松树，松边屋数间。
客同终夜话，心是一般閒。
灯色难禁雨，秋声不离山。
明朝分手后，俗事不相关。
茅檐
周馨桂（清代）

匿迹空山志易求，茅檐曝日足优游。瓶无积粟羞言利，箧有遗优愧说愁。

豹旅犹闻铁瓮口，鲸波直拥石城头。贼儒难与鸳行里，且作人间一野鸥。
幽居寺
刘克庄（宋代）

相传有儒者，唐季隐兹峰。
电已收遗藁，云方锁暮钟。
木碑无世次，石洞断人踪。
此士何曾死，林深不可逢。
将巡郴永途中作
戴叔伦（唐代）

行役留三楚，思归又一春。自疑冠下发，聊此镜中人。

机息知名误，形衰恨道贫。空将旧泉石，长与梦相亲。
再到东坡
项安世（宋代）

江山不用借花辉，满坂黄泥落叶稀。
四海共知坡下路，昔人犹想梦中归。
小桥暗井千年话，秋菊寒泉一缕霏。
恐被先生浮大白，尊前休说是和非。
赠余月心五首
文天祥（宋代）

子心月其明，子术星之数。
为月诘众星，不知何以故。
酬李芋仙二首
曾国藩（清代）

巴东三峡猿啼处，太白醉魂今尚存。
遂有远孙通肝蚃，时吟大尚动乾坤。
爱从吾党鱼忘水，厌逐人间虱处裈。
却笑文章成底用？千篇不值一盘飨。
赠孙生
齐己（唐代）

见君诗自别，君是继诗人。道出千途外，功争一字新。

寂寥中影迹，霜雪里精神。待折东堂桂，归来更苦辛。
读张巡故事
宋祁（宋代）

叛将闚华日，英臣死节年。
城当劲兵处，人甚缀旒然。
直木摧贪隧，长堤制盗泉。
羯尘虽覆马，不污沛南天。
呈陆严州五首
赵蕃（宋代）

往游金陵都，始攀石湖仙。
为我谈公诗，大雅后有焉。
谓我欠公诗，勉哉成其天。
此语久不理，今朝堕公前。
冲雨向万载道中得逍遥观托宿遂戏题
黄庭坚（宋代）

逍遥近道边，憩息慰惫懑。
晴晖时晦明，谑语谐谠论。
草莱荒蒙茏，室屋壅尘坌。
僮仆侍偪侧，泾渭清浊混。
山居夜雨迟比玉不至惜别
程嘉燧（明代）

命驾论文复几时，孤怀怆别愿春迟。
君豪视昔长中酒，我老于前并废诗。
晚节风尘那可傍，旧游花月若为思。
扁舟十日东城曲，辜负西窗话雨期。
扇子诗
李石（宋代）

拈花示病元来怕，遇酒逃禅却未真。
三古绝编徒自圣，二王书法恐非臣。
锁宿余半月得读书喜而有赋
程公许（宋代）

马瘏仆亦倦，得休苦无多。
剥啄复剥啄，奈此分阴何。
龙池
舒坦（宋代）

灵踪聊寄数峰云，雨意含云白画昏。
不用高僧时咒钵，一泓长贮万家村。
丰台芍药谣
翁咸封（清代）

扬州梦断狂飙起，绰约花魂度江水。异香片片团作云，飞堕丰台幻红紫。

丰台芍药颜色殊，万花作会铺锦毹。就中一枝最妖艳，玉盘捧出倾城姝。

王孙赏春荡春目，量珠买春欢不足。晓来金弹打黄莺，蝴蝶却依花底宿。

可怜三月群芳残，独携艳友凭雕阑。隔幕风摇彩幡冷，酒浇婪尾留春难。

粉醉红酣日将暮，叶上愁题别离句。一声鶗鴂怨春归，絮乱丝繁夜迷路。
同梅季豹林叔度碧峰寺访如愚上人
徐熥（明代）

行尽空林到沃洲，满林黄叶上方秋。松遮古殿半山翠，竹隐空房三径幽。

宝盖影飘依佛座，昙花香散拂经楼。年来绮语方除障，不敢题诗赠惠休。
白居易有望阙云遮眼思乡雨滴心之句用其韵为秋思十首 其九
郑刚中（宋代）

日落红练净，山近空翠滴。争枝鸟未栖，闭户人先息。

孤坐明月中，寒光入胸臆。衣润毛骨冷，万劫尘土涤。

谁知茅檐下，我独对姑射。
偈一百二十首 其五十九
释怀深（宋代）

不是境，亦非心，唤作佛时也陆沈。个中本自无阶沈，切忌无阶沈处寻。

总不寻，过尤深，打破云门饭袋子，方知赤土是黄金。
广教院
赵植（宋代）

列嶂倚天环佛界，乱流穿石度僧房。林泉尽日无穷趣，车马长年有底忙。
仓部弟和前韵再得五首
刘克庄（宋代）

秧马催予出，铜鱼羡子分。
无莲照学士，有竹比封君。
挽陈郡倅用虎妻朱安人
余谦一（宋代）

太息睢阳事，重围保障孤。
兄公能死节，女子亦捐躯。
半被金闺婿，孤灯自发姑。
百年遗恨处，风雨暗环湖。
恭谢庆成诗十阕
武衍（宋代）

宫监推帘探晓星，景阳钟动已妆成。
凤舆陆续衔车马，黄道香浓尾驾行。
唐昌观看花
张籍（唐代）

新红旧紫不相宜，看觉从前两月迟。

更向同来诗客道，明年到此莫过时。
临贺太守简
周必大（宋代）

宣力曾扬善，何人范辖如。一身忘险阻，多士极吹嘘。

幕府谁无敌，君才独有馀。主宾俱已矣，怀旧渺愁予。
题洪子恂所画盘洲图
许及之（宋代）

林塘天遗得，花木地宜栽。细纪平泉咏，挥毫落海苔。
送王贞
刘商（唐代）

清阳玉润复多才，邂逅佳期过早梅。

槿花亦可浮杯上，莫待东篱黄菊开。
题闵葆之尊人筱白先生遗画二首 其一
夏孙桐（清代）

傲吏高南阜，逸才李复堂。先生抱奇气，后起袭馀芳。

春色凭弹指，诗肠此吐芒。墨林根柢在，陋彼捧心妆。
城上晚思
陈与义（宋代）

独凭危堞望苍梧，落日君山如画图。
无数柳花飞满岸，晚风吹过洞庭湖。
戏题四老堂十首 其七
张守（宋代）

系舟长傍柳堤阴，曳杖时穿竹径深。薙草浇花课僮仆，更无馀事可关心。
雨中登浩然楼
陈乙（清代）

飞楼何巍哉，突兀峙孤屿。旷望临中川，微雨散洲渚。

空濛凫稍飞，萧瑟潮愈怒。却眺大江流，鲸波一何巨。

蛟龙盘躨跜，日月相吞吐。忆昔文丞相，英风照岩户。

当年起赴义，驱羊搏猛虎。一声白雁来，四镇议终阻。

毡车已北行，二王在何许。流离寄一舟，残军谋保聚。

沧海尽横流，江心作砥柱。五坡一丧师，崖山摧风雨。

柴市致命日，且传临终语。斯人迹已远，初地余祠宇。

梵呗流空山，花药覆平圃。风物随变迁，正气留终古。

拂衣重徘徊，经堂罢斋鼓。
虞美人
蔡伸（宋代）

碧溪曾寄流红字。忍话当时事。重来种种尽堪悲。有酒盈杯、聊为故人持。

夜闲剪烛西窗语。怀抱今如许。尊前莫讶两依依。绿鬓朱颜、不似少年时。
送黄玄之京
林鸿（明代）

予也夙颖悟，十五知论文。
结交皆老苍，稚爪攀修鳞。
冥心三十皆，寻源颇知津。
探玄始有得，服膺如获珍。
誓将觉后生，庶以酬先民。
干禄镛水庠，岁星七周循。
青衿二十徒，达者唯黄闻。
三十为礼官，制作多述因。
前皆乞骸归，甘作隐逸伦。
业穷道岂迁，操危气愈伸。
持此欲有授，二玄乃其人。
时登乌石山，眺远沧海滨。
逸兴发猿啸，闲情投鸟群。
既与簪绂疏，颇同缁锡邻。
朝游必竟夕，夜吟常达晨。
放旷宇宙间，外视埃堨身。
匏斟日动爵，剑舞风披巾。
醉来各鸱张，挥洒如有神。
坐或藉青草，倦应眠白云。
大运迭盈虚，人事常参辰。
讵知同心者，胡为遽离分。
于时维孟冬，膏车戒征轮。
借问子何之，囊书上成均。
执手念门友，登堂辞老亲。
驱马西郭门，祖帐螺江漘。
朔风卷行旆，木脱波粼粼。
请为壮士吟，庶以摅中勤。
丈夫志四海，况兹观国宾。
惜别语刺刺，无乃儿女仁。
壮怀何以赠，临歧解青摐。
和屈季恒写怀韵因以饯之
龚诩（明代）

四十馀年吾道穷，一身南北又西东。家山杳杳徒劳梦，事业西西总付空。

自谓此情唯吾有，岂知今日与君同。题诗不尽相思意，目送悠悠泛海篷。
次仇教授西乡道中言怀二首 其一
蒲道源（元代）

荆榛莽莽暗前村，间有花枝弄好春。谁料山禽解生事，一声肠断未归人。
寄叶应之
朱翌（宋代）

人老江湖外，官拘簿领缘。
剧谈尝共夜，好句得先传。
行李无他阻，朝廷有阙员。
相逢一笑喜，已种玉为田。
哭李群玉
段成式（唐代）

曾话黄陵事，今为白日催。老无儿女累，谁哭到泉台。
渔舟
郑清之（宋代）

明月清风住钓船，新秋世界落诗编。
渔翁若遣骚人作，肯食人间一点烟。
闻裴侍御朏自襄州司户除豫州司户，因以投寄
孟浩然（唐代）

故人荆府掾，尚有柏台威。移职自樊衍，芳声闻帝畿。

昔余卧林巷，载酒过柴扉。松菊无时赏，乡园欲懒归。
寄灌顶长老
释如珙（宋代）

半夜鹤鸣山月吟，山翁独坐破柴床。
几番劫石成灰去，一点灵光照世明。
龙虎元旨歌 其五
青霞子（唐代）

用铅须得汞相和，二性为亲女唱歌。鍊到紫河车地动，白云相伴鹤来过。
郴江百咏并序·乾明寺
阮阅（宋代）

寺古僧残丈室空，我来试问老禅翁。
直松曲棘都休道，庭下山茶为甚红。
呈梅林颜宗之
丘葵（宋代）

阳峰一别十余载，今日南关始见君。
龟范马图俱寂寂，兽蹄鸟迹正纷纷。
官名已逸归郯子，竹纪终须入汲坟。
造物无情余辈老，后生谁可托斯文。
虞美人（正宫）
周邦彦（宋代）

金闺平帖春云暖。昼漏花前短。玉颜酒解艳红消。一面捧心啼困、不成娇。

别来新翠迷行径。窗锁玲珑影。砑绫小字夜来封。斜倚曲阑凝睇、数归鸿。
马诗二十三首·其十二
李贺（唐代）

批竹初攒耳，桃花未上身。
他时须搅阵，牵去借将军。
偈颂一百二十三首
释普度（宋代）

时临秋九，不寒不热。
瓦砾鸣秋蛩，茅檐挂残月。
各自著便宜，正是好时节。
夏初湖村杂题
陆游（宋代）

胎发茸茸漆不如，夏初安健胜春初。
双瞳嬾看公卿面，却解灯前读细书。
仙舟洞送郭建初
戚继光（明代）

把酒仙舟个怆神，钓鳌君去大江滨。白云红叶看无际，何处千峰是七闽。
金丹诗诀 其六十九
陈楠（宋代）

水为灵符冲和液，火是丹枢混沌精。会在宫中凝结处，自然结蕊复生英。
响应寺
陈必复（宋代）

步屧穷幽讨，扶筇上碧尖。
山高秋易瘦，瀑小雨方添。
寺老僧单少，潭深庙祀来。
平生丘壑志，爱此结茅檐。
凌晨
卢照邻（唐代）

日掩鸿都夕，河低乱箭移。虫飞明月户，鹊绕落花枝。

兰襟帐北壑，玉匣鼓文漪。闻有啼莺处，暗幄晓云披。
九日过长芦泊小港留题龙山古寺
金君卿（宋代）

轻舟晚过长芦渡，西风吹帆落沙溆。
空桑古市渔家烟，信步闲寻石城去。
石城苦远日苦晚，崎岖半入龙山路。
山回路转翘林处，披开白云见幽寺。
家菊海榴矜晚芳，落华鸣泉足秋思。
野叟耕冢出坏石，虚城埋狐井射鲋。
老僧推门揖我入，古碣荒唐草中觑。
仰天一笑六朝事，过雁书天作文字。
岁晏 其三
申涵光（清代）

亭亭西山云，万仞青芙蓉。下临不测渊，土有太古松。

松顶巢黄不，渊中藏蛟龙。蹑屐披云根，乱石翳蓊茸。

隔溪三五人，濯足吟疏风。白发好容颜，无乃商山翁。

汉庭亦已出，书币凋淳蒙。真隐自草木，岂贪世上功。

落日凌紫烟，挥手吾焉从。
赠天隐李君瑞一首
刘克庄（宋代）

唱名纳禄尤崖异，誓墓休官更崛奇。
先辈翔而皆集矣，广文得此欲逃之。
圣门岂不高曾皙，列传何为首伯夷。
虎帅听君谁敢犯，莫欺此老白须眉。
文宣王及其弟子赞
宋高宗（宋代）

猗尔子上，鲁邦之望。
以德则贵，惟道是唱。
师聪师明，友直友谅。
伯于祝阿，儒风斯畅。
棠梨
赵鼎臣（宋代）

晓驱羸马日将中，眼饱何曾念腹空。可是爱花狂不彻，棠梨树下觅残红。
禅人并化主写真求赞
释正觉（宋代）

迹像而无，纯全而有，
阴阳不测之神，生灭不到而寿。
十方界聊现半身，三世佛不消一口。
只个山形拄杖子，与君触处相随走。
法曲献仙音
杨泽民（宋代）

汀蓼收红，井梧凋绿，呖呖征鸿南度。静听寒砧，闷欹孤枕，蟾光南深窥户。露暗滴、芭蕉重，萧萧本非雨。砌蛩语。怎知人、漏长无寐，因念游子，路修道又阻。早起懒晨妆，自秋来、眉黛谁妩。净几明窗，但无憀、空对蛮素。早知伊、别后恁久，悔教伊去。
南源寺
范季随（宋代）

懒逐儿曹载酒行，朅来萧寺作清明。
江湖万里此身健，风雨一春今日晴。
露地野花双戏蝶，并湖烟树独啼莺。
挂冠神武何时见，只合深藏讳姓名。
郊居春日有怀府中诸公并柬王兵曹
许浑（唐代）

欲学渔翁钓艇新，濯缨犹惜九衢尘。花前更谢依刘客，

雪后空怀访戴人。僧舍覆棋消白日，市楼赊酒过青春。

一山桃杏同时发，谁似东风不厌贫。
和陈监四郎秋雨中思从弟据
王维（唐代）

袅袅秋风动，凄凄烟雨繁。声连鳷鹊观，色暗凤凰原。

细柳疏高阁，轻槐落洞门。九衢行欲断，万井寂无喧。

忽有愁霖唱，更陈多露言。平原思令弟，康乐谢贤昆。

逸兴方三接，衰颜强七奔。相如今老病，归守茂陵园。
酒少吟
邵雍（宋代）

此物近来贫，时时得数斤。
如茶辜老朽，似药向交亲。
未饮先忧尽，虽斟不敢频。
何由同九日，长有白衣人。
戊辰元日
李开先（明代）

六十余龄两戊辰，今辰犹是未衰人。
青藜杖弃长行健，绿柳条新远望真。
早起书云聊卜岁，不须曝日已知春。
林居朝阙同乡老，尚忆当年拜紫宸。
送起上人
方回（元代）

五台秋雪外，一钵几年归。
名刹今无数，真僧似此稀。
万山供破屩，九月耐单絺。
定忆穿南麓，同听落叶飞。
和葺芷雪韵 其一
郑清之（宋代）

冰山凿碎五丁力，散作席花谁捆织。射雕人去飞燕寒，拥衾内视方闭息。

能令赤凤冒白羽，夜半翾翻天际识。白云乡中助剧戏，从以万妃纷玉色。

鸾沼乍惊舞明镜，虎盐未见盖危石。乍离还合纷总总，已定复飘如得得。

姑置是事先年丰，有突不黔应笑墨。
句
释遵式（宋代）

梅有和羹实，龙无为雨心。
问生灵
杨维桢（元代）

金椎碎铜仙，火窑烧石佛。天子问生灵，生灵消鬼卒。

天上光明光，无屋照突兀。愿照屋下坎，再照坎中骨。
龙爪瑞花
李洪（宋代）

嵚𡼭石壁倚长松，古谶今观龙爪红。何事偏私閒草木，状元家住岭西东。
送金华何生还乡觐省 其三
刘基（明代）

漫漫东风吹绿蘩，行人江上发归轩。想应今夜春山月，华发萧萧正倚门。
自君之出矣 其一
郭翼（元代）

自君之出矣，花开又花谢。思君如日月，耿耿昼复夜。
襄阳杂咏 其一
韦宪文（明代）

两度襄阳策马迟，道逢林叟问遗碑。深藏水底千年出，孰与羊公堕泪时。
台湾三仁诗
萧纶（南北朝）

台湾净扫无风尘，天子下诏褒三仁。三仁何姓氏，一为寿同春，淡水县丞老幕宾。

丞亡摄官克复城，出兵剿贼死贼营。其一岭南客，国子生。

寓彰化，纠义民，其姓李氏乔基名。守鹿仔港有成绩，战牛马庄终殒身。

同时见此二义士，一弱女子尤绝伦。满姑年十七，父曰刘郡丞。

贼先执丞次胁姑，姑不受辱泣且嗔。蹈河不死骂益烈，白璧虽碎声铮铮。

是三人者微且轻，非将非吏非守臣。身虽死义，分甘沉沦。

幸遇天子大圣明，幽遐必瞩，名教是敦，曰此三人纵疏贱，磊落大节宜吊旌。

诏建祠宫，楹桷维新。有司岁时，祀以特牲。为问蚁贼起事辰，士民奔走，妇女被掠，何无一人能及此三人。

吁嗟乎，人人且有忠孝情，盍至三仁祠下一听天子命祀之恩纶。
送慧大师
释心月（宋代）

剃除绀发搭伽梨，经卷轮珠常自随。
欲扣玄关参自己，好看实际访俱胝。
黄昏小雨中蹔憩苍头在傍云初未尝得瞑予乃甚
陆游（宋代）

人看初无寐，形劳幸少休。
梦魂虽栩栩，鼻息未齁齁。
轻若风中絮，浮如水上沤。
死生君了否？试向此中求。
寄华山司空图二首 其二
虚中（唐代）

逍遥短褐成，一剑动精灵。白昼梦仙岛，清晨礼道经。

黍苗侵野径，桑椹污闲庭。肯要为邻者，西南太华青。
赠司空侍中晏元献公挽词二首
王珪（宋代）

震邸陪经席，辰阶拥化钧。
高谟帷幄旧，嘉织鼎彝新。
露湿铭旌晓，尘凝燕榭春。
许郊民爱厚，犹忆相车茵。
摸鱼儿·问山中
黄升（宋代）

问山中、小桃开后，曾经多少晴雨。遥知载酒花边去，唱我旧歌雨缕。行乐处。正蝶绕蜂围，锦绣迷无路。风光有主。想倚杖西阡，停杯北望，望断碧云暮。

花知道，应倩蜚鸿寄语。年来老子安否。一春一到成虚约，不道树犹如此。烦说与。但岁岁、东风妆点红云坞。刘郎老去。待有日重来，同君一笑，拈起看花句。
送李方水典教临皋
成鹫（清代）

有母倚门孙绕膝，男儿俯仰事未毕。老兄去作宦游人，山僧又是参方日。

曾闻儒者戒远游，胡为孔孟终周流。古来贤圣且如此，我辈岂得长淹留。

吾家更有陈公案，不见新州卖柴汉。自从獦獠入黄梅，引得儿孙恩爱断。

堂中饭熟热椀鸣，一饱各自东西行。老兄选官予选佛，岂效儿女牵痴情。

痴情决绝孤琴悄，无弦一曲知音少。不道珠崖道里赊，不道先生官职小。

不道广文薪俸微，不道故人相见稀。若教官舍成窠臼，那得儒冠伴衲衣。

山僧老矣君亦老，成道成名归及早。知恩容易报恩难，作宦参方非草草。
游华子冈红泉碧涧
曾极（宋代）

去城才半驿，深谷自逶迤。
藤络崩崖石，松垂倒地枝。
寒山缩毛发，碧涧照须眉。
浮溪周居士挽诗
洪咨夔（宋代）

野水岗头屋，春行竹裹厨。
所安仁者静，其乐道之腴。
遗逸盍徽诏，耆英空画图。
诗书根气远，丛桂蔚相扶。
溥元五侄寄藤杖却寄
李锴（清代）

正欲秋山去，苍藤寄此时。老夫何所赖，一物见深知。

野步踰规矩，閒心混险夷。清秋天地肃，寒翠入支颐。
颂古一百二十一首
释宗杲（宋代）

第七菸菟没尾巴，食牛之气已堪夸。
丛林悱悱争唇吻，几个行人得到家。
除夜
方岳（宋代）

春缸落面滑於油，旋泼醅来不用篘。
穷鬼相随政相熟，莫题荼垒恼渠休。
火合创壁厨
姜特立（宋代）

壁厨殊易成，制度亦敬简。
二边各一柱，四齿横两板。
重重叠书各，造次可抽拣。
犹胜堆案头，儿女恣翻混。
邺侯悬牙签，况复余性懒。
聊欲备阙遗，时时遮老眼。
次韵元厚之少保留题朱伯原秘校园亭三首
程师孟（宋代）

君家幽寂似山家，闻者其谁不见嗟。
闭户几多闲日月，扫园有限旧烟花。
书窗燕坐琴横石，吟径徐行杖卓沙。
壁有谢公题好句，国人方此识余霞。
途间偶成
易士达（宋代）

拂晓挑藤去路忙，倦投野店午炊香。
闲看昔日题诗处，依旧榴花出短墙。
偈颂七十六首
释师观（宋代）

蓦直蓦直，春天白日。
勘破了也，一文不直。
送徐庭兰归包山
王汝玉（明代）

君家洞庭西，我家洞庭东。盈盈一水隔，何事不相逢。

花飞长安陌，邂逅初相识。一见即成欢，宁知共为客。

秋风生旅衣，别我欲言归。无限沧洲趣，吴山入望微。

因君问猿鹤，蕙帐何如昨。别有岁寒期，长歌在林壑。
古歌
佚名（两汉）

秋风萧萧愁杀人，出亦愁，入亦愁。
座中何人，谁不怀忧？令我白头。
胡地多飚风，树木何修修。
离家日趋远，衣带日趋缓。
心思不能言，肠中车轮转。
禽言
曾丰（宋代）

禽言劝我不如归，似念官卑俸入微。
或道哥哥行不得，家贫归去更无衣。
山居四首 其二
张扩（宋代）

温风习习送蚕老，晓日曈曈催麦黄。新笋已添千个竹，绿萌初遍数畦秧。
桂州三月三日（一作桂阳三日述怀）
宋之问（唐代）

代业京华里，远投魑魅乡。登高望不极，云海四茫茫。

伊昔承休盼，曾为人所羡。两朝赐颜色，二纪陪欢宴。

昆明御宿侍龙媒，伊阙天泉复几回。西夏黄河水心剑，

东周清洛羽觞杯。苑中落花扫还合，河畔垂杨拨不开。

千春万寿多行乐，柏梁和歌攀睿作。赐金分帛奉恩辉，

风举云摇入紫微。晨趋北阙鸣珂至，夜出南宫把烛归。

载笔儒林多岁月，襆被文昌佐吴越。越中山海高且深，

兴来无处不登临。永和九年刺海郡，暮春三月醉山阴。

愚谓嬉游长似昔，不言流寓欻成今。始安繁华旧风俗，

帐饮倾城沸江曲。主人丝管清且悲，客子肝肠断还续。

荔浦蘅皋万里馀，洛阳音信绝能疏。故园今日应愁思，

曲水何能更祓除。逐伴谁怜合浦叶，思归岂食桂江鱼。

不求汉使金囊赠，愿得佳人锦字书。
送茂才冯彭年赴举
林逋（宋代）

相送不觉远，离亭寒日斜。
川途分野色，僮御想京华。
背水当公战，凌云属赋家。
前春得意处，酣燕上林花。
咏竹二首
苏辙（宋代）

南邻竹甚茂，门巷不容宾。
悬印君当往，囊金我患贫。
翠旌稍乱起，犀角笋初匀。
不惜图书卖，端来作主人。
寄友人
黄希旦（宋代）

性僻少知已，惟君日往还。听琴怜寂静，赊酒笑艰难。

俗眼从他白，吾侪且任闲。生涯人莫问，到处有云山。
过玉山同昌甫宿岁寒轩感怆不已
韩淲（宋代）

鹭鸶林到岁寒轩，屈指如今十六年。当日玉虹桥未有，山川祇是旧山川。
斋头春草和相国赵公
胡应麟（明代）

径草积如裀，萧疏断俗尘。不随金谷艳，长占玉堂春。

绕砌青疑滴，当窗绿渐匀。霏霏烟色丽，烨烨露华新。

细雨留征旆，斜阳逐画轮。西堂偕梦弟，南陌伴携宾。

静对谈玄客，幽逢觅句人。荣枯凭乐育，生发荷陶甄。

太液皇仁布，平津相泽沦。为将庭卉意，九域播洪钧。
张亚子庙
宋祁（宋代）

伟哉真丈夫，庙食此山隅。
生作百夫特，死为南面孤。
鹿庖償故约，雷杼验幽符。
潼水无时腐，英名相与俱。
午日三首 其二
梅尧臣（宋代）

佳人五色缕，道士张囊符。瘦臂不中系，百邪何用驱。
恩赐魏文贞公诸孙旧第以导直臣
陈彦博（唐代）

阿衡随逝水，池馆主他人。天意能酬德，云孙喜庇身。

生前由直能，殁后振芳尘。雨露新恩日，芝兰旧里春。

勋庸留十代，光彩映诸邻。共贺升平日，从兹得谏臣。
贞父渔大鱼未得得一獐烹之戏为短歌
王叔承（明代）

陈家小獐鹿无角，细草长林春濯濯。
鱼乎未来汝登俎，头颅作羹蹄作脯。
儿童休笑余不仁，仙家日日烹麒麟。
渔人猎人何贤否，浮生生死不自有。
吁嗟乎大鱼，扬鬐獐授首。
济上对玉函山送子冲北上
于慎行（明代）

万事悲欢可具陈，十年五醉济城春。居然华发生明镜，无恙青山对故人。

老去交情堪自见，狂来酒态转相亲。路傍莫讶双龙剑，雌伏雄飞各有神。
题画扇
陈恬（宋代）

万里稻粱高兴，谁将出入君怀。已讶天边月上，更疑蘋末风来。
次韵学士重阳雪中见招不赴前后十六首
洪皓（宋代）

二君气概继雷陈，九日哦诗妙入神。
季友凌霄方草赋，孟公惊坐正延宾。
难陪凤岭登高宴，且放牛山出涕辛。
独卧荐蒙思橘赠，数篇潜发洞庭春。
题蔡中卿青在堂二首
戴复古（宋代）

几人富贵不能闲，夜运牙筹日跨鞍。
役役一生忙里过，不知屋上有青山。
园居六十章 其四十
张萱（明代）

生心无住是南能，落叶归根挂葛藤。彗业有庵常骂祖，前身休拟德云僧。
苍梧谣 其一
曹贞吉（清代）

团。扇旧犹堪赠所欢。秋风起，恋恋故人难。
春日田家三首 其一
黄大受（宋代）

凛寒陵熙春，谁为禦其侮。酸风吹积雪，浓云洒飞雨。

农夫荷耒耜，俶载耕斥卤。为其有身累，宁免自辛苦。

妻儿送中饭，冻凌强欲吐。晚归极困倦，倒睡带泥土。

朝来天光开，红紫新媚妩。南园踏青人，日暮犹歌舞。
许口北遗以绫帛绵三物题曰袍具作诗谢之
徐渭（明代）

吴蚕巳挂山人肘，边马尤堪北寺台。其奈沙场推解雪，那能花处一题梅。

昨期后府将军猎，今学西邻道士雷。叠取蒲团高一尺，坐消一辆蔚州灰。
寓钟宝潭解馆二首 其二
胡天游（清代）

昔我之来柳依依，今我之别山川落叶声离离。停杯抚剑不能别，此别不饮将何如。

长鱼横盘尾如帚，六龙行炙膳夫手。我自长歌子有酒，男儿快意三百杯。

何须交臂令心哀，北风吹人归去来。
石笋行
邓辅纶（清代）

箨龙拔地几千尺，遥看成笋近成石。可怜君家得胜觌，与可欲画愁崭崱。

闻君几年资上客，寻源懒著谢公屐。官舍何人扫粉墨，为君移家倚青壁。

石霜烟钟荡暮色，眼中孤亭明落日。松杉欲青枫欲赤，从君读记眩奇获。

青根槎丫影射席，天风昨夜吹汝宅。双角觺觺破雷蛰，居然龙变世莫测。

迸出撑空秀可食，老坡馋眼咒不得，请君卧游遣岑寂。
春晚书事
寇准（宋代）

春尽江天景寂寥，思乡还共楚云过。
林花经雨香犹在，堤柳无风絮自飘。
水国独惭临县邑，烟郊争合负渔樵。
青梅时节迟归计，且逐馀芳殢酒瓢。
金丹诗诀 其七十一
陈楠（宋代）

鼎中朱橘亘天红，此是时时养火功。元气归炉神不散，春山春水自春风。
去郡三思
方岳（宋代）

我思渤海龚，一语锄犷俗。
竟令陇亩间，刀剑化牛犊。
樵民亦人陇，乃不受约束。
时时弄梃刃，谁肯继往躅。
归来乎山中，无靦尔面目。
桃花寺八景以题为韵 其六 涤襟泉
弘历（清代）

清泚呈圆照，虚明向远天。无山遮户外，有水到阶前。

气合烟霞润，声谐竹相传。尘缨无可濯，坐对涤襟泉。
绮罗香 史邦卿末句少二字，今更定元夜
俞彦（明代）

天上融怡，人间和洽，共结王正佳丽。此夜三元，处处风柔月媚。

斗奇巧、琢玉雕脂，逞华艳、簇珠攒翠。望云端、绣幕红楼，绮罗香拥神仙队。

寻思屈指人世。几遇清平代，良宵佳会。更有闲愁，来日阴晴难拟。

且随分、银烛觥筹，莫厌频、尽堂簪佩。待填词、谱入梨园，一宵传遍清都里。
简栖用沈二岁朝韵寄怀依韵奉酬一首
曾习经（清代）

寻常蹋地能生忆，况是高楼一曲歌。哀乐十年殊孟浪，文章百辈枉江河。

读书未恨吾生晚，揽镜方嗟去日多。不有故人慰慷慨，南山白石行当磨。
南粤王庙三首 其一 赵佗
张诩（明代）

两龙鏖战关内，一虎独步粤中。自乘黄屋称制，身著赭袍呼嵩。

自雨数问庙老，龟螭百尺碑穹。中有任嚣陆贾，俨然作配西东。
绿绮堂听刘季德琴
欧大任（明代）

调轸拂金徽，谁云古道非。商飙一以发，悬水骤能飞。

四壁鸣螀急，千山木叶稀。广陵遗散在，自可偃岩扉。
游泰山四首 岳下
苏辙（宋代）

东来亦何求，聊欲观海岱。
海西上千里，将行勇还退。
岱阴即齐疆，南往曾历块。
春深草木长，山暖冰雪溃。
中巷无居人，南亩释耕耒。
车従八方至，尘坌百里内。
牛马汗淋漓，绮纨声綷纟蔡。
喧阗六师合，汹涌众流汇。
无复问谁何，但自舍耽爱。
龙鸾画车服，贝玉饰冠佩。
骅骝蹴腾骞，幡旆飞暗暧。
腥膻及鱼鳖，琐细或蒲菜。
游墯愧无赍，技巧穷殊态。
纵观?咢未已，精意殚一酹。
出门青山屯，绕廊遗迹昧。
登封尚坛壝，古观写旗队。
戈矛认毫末，舒卷分向背。
雍容太平业，磊落丰碑在。
往事半蓬蒿，遗氓但悲慨。
回瞻最高峰，远谢徂徕对。
欲将有限力，一放目所迨。
天门四十里，预恐双足废。
三宿遂徘徊，归来欲谁怼。
前年道轘辕，直上嵩岭背。
中休强饮食，莫宿时盥颒。
稍知天宇宽，不觉人寰秽。
岁时未云久，筋骸老难再。
山林无不容，疲薾坐自碍。
自知俗缘深，毕老守阛阓。
何当御清风，不用车马载。
海口三首
刘克庄（宋代）

岛烟常至晏方开，沙际参差辨远桅。
风挟寒声从树起，潮分末势过桥来。
吏人不禁山排闼，客子思倾海入杯。
归忆斯游非冷淡，如尝橄榄味初回。
送曾尚右知信州分韵得州字
魏了翁（宋代）

长安十二门，冠盖如云稠。
浮骖不停趋，九衢滔滔流。
朝握扶桑辔，暮行背椒丘。
驾言入从之，道左伤吾辀。
温陵有佳干，清姿秀琅球。
蚤畴抡魁望，盛之蓬瀛洲。
荣进付膜外，寡欲自日休。
需章臣有母，自诡以一州。
彤幨下青冥，锦舆居上头。
小施活国手，雕瘵会有瘳。
同省并门居，昔我陪清游。
一时四同年，气味骨肉侔。
而君堂堂去，别袂挽不留。
迅商起层旻，候虫催功裘。
问学常苦艰，岁月忽忽遒。
古今同一歧，古岂真难俦。
原言事穮蔉，勿作刈犹谋。
会面岂不再，为君刮双眸。
清溪泛舟
张旭（唐代）

旅人倚征棹，薄暮起劳歌。笑揽清溪月，清辉不厌多。
和杜东原怀女兄 其二
徐庸（明代）

羡尔东原老，停云寄早春。门楣惟有姊，亲爱更无人。

梦寐相思久，词章月露新。贤甥俱似舅，歌咏日频频。
十咏图·孤帆
张维（宋代）

江心云破处，遥见去帆孤。
浪阔疑升汉，风高若泛湖。
依微过远屿，彷佛落荒芜。
莫问乘舟客，利名同一途。
士龙携二孙同弱侯过余解粽 其二
李贽（明代）

元方既难为弟，季方又难为兄。如此食麋自可，何必白日飞升。
澹庵约同城西看花顺游诸刹即次其韵
陈宝琛（清代）

拨冗看花未失期，老输卉木乐无知。好山到眼虚游兴，旧刹伤心及盛时。

多难此身何处著？积旬不见累君思。风光烂漫能轻负？倾尽深杯且说诗。
赠魏安石
赵汝腾（宋代）

弹铗归欤何太速，扪腹掀髯饱藷粥。
囊空裘敝未一贫，剩买松明照幽读。
龙桥妇
陈基（元代）

婉娈龙桥妇，空闺何恻恻。夫婿弱冠馀，南征死锋镝。

但见邻人归，不知夫踪迹。委身奉舅姑，誓志如金石。

朝采陌上桑，暮向窗间织。织成锦回文，无处寄消息。

织成双鸳鸯，无复合欢夕。何如织缣素，裁剪信刀尺。

为舅作衣裳，为姑为饮食。
为何盐狱题种德堂
喻良能（宋代）

作堂备登览，既作扁其颜。
扁颜固云易，践名良独难。
我友何水固，筑堂水云间。
瞰临擅奇绝，佳气何郁盘。
横以数亩池，缭以四面山。
石楠间女贞，青士依苍官。
纷纷杂花卉，栽植日以繁。
岂独秀春融，未应凋岁寒。
凭栏试游目，皎皎万虑宽。
张公江海客，一见颜为欢。
嘉名揭种德，寓意固有存。
期君宴游日，内照时返观。
善性益培壅，芜累须一删。
木老德亦熟，无忘老坡言。
淳熙已酉二月二日皇帝登宝位镃获厕廷绅辄成
张镃（宋代）

和风淑气夹钟初，寿哉重开际八区。
不战自令边徼服，喜看风动媲唐虞。
谷雨前一日小室閒吟
朱中楣（清代）

小苑焚香逗绿纱，摊书随意注南华。春衫未剪寒仍怯，午梦初南日又斜。

湖外祇堪眠弱柳，雨前谁复饷新茶。中怀脉脉閒无那，看取游丝缀落花。
木兰花
晏几道（宋代）

阿茸十五腰肢好。天与怀春风味早。画眉匀脸不知愁，殢酒熏香偏称小。

东城杨柳西城草。月会花期如意少。思量心事薄轻云，绿镜台前还自笑。
句
关耆孙（宋代）

况此憔悴州，居人仰煮卤。
煮卤数十年，余者皆贫寠。
题山水画寄筠州王校文
周玄（明代）

六奇秀南州，五老萃西路。风壤虽异区，英灵总佳誉。

千回边海日，百丈际江树。苍翠春到时，空濛鸟飞处。

沾衣萝磴雨，宿棹花岩雾。适楚偶目新，瞻闽屡怀故。

雅澹浩然想，解道玄晖句。慰尔远暌离，因之裂纨素。
柳桥晚眺
陆游（宋代）

小浦闻鱼跃，横林待鹤归。
闲云不成雨，故傍碧山飞。
游仙诗赠叶金吾犹龙 其二
梁宪（明代）

昔闻抱朴子，曾封关内侯。帝前辞爵赏，飘飘来罗浮。

丈夫生世问，贫贱元足羞。致身须及早，揽辔澄九州。

与时同卷舒，何事怀殷忧。惭予志不逮，每为斯人求。

罗浮君家近，石洞乃旧游。葛仙遗迹在，丹井空湫湫。

依稀想风采，恍怫与之俦。聊赋游仙诗，为君祝千秋。
潭溪十咏·南溪
刘子翚（宋代）

聊为溪上游，一步一回顾。
悠悠出山水，浩浩无停注。
惟有旧溪声，万古流不去。
新居觅竹栽 其一
姜特立（宋代）

辟畴事庐井，物色费经营。正拟一廛足，便怀三径情。

吾居恐全俗，君圃有馀清。急欲就佳趣，哦诗乞翠茎。
赠道士李岫云
陈郁（宋代）

闻说读黄庭，经年远俗情。
为能参溟涬，因不赋汪用不着。
客满参呼酒，诗高偏避名。
谪仙游戏耳，终有玉函迎。
贺新郎
刘辰翁（宋代）

破帽吹愁去。绕郊墟、残灰败壁，冷烟斜雨。舞马梦惊城乌起，散作童妖灶语。漫说与、谢仙一句。犹记醉归西州路，问行人、望望骊烽误。几未失，丧公屦。
高高况是兴亡处。望平沙、落日湖光，暗淮沈楚。寂寞西陵歌又舞，疑冢嵯峨新土。黯牛笛、参差归路。试问文君容赊否，待东篱、更就黄花浦。拚酩酊，涴蓝缕。
岘山送裴秀才赴举
皎然（唐代）

汉家招秀士，岘上送君行。万里见秋色，两河伤远情。

王师出西镐，虏寇避东平。天府登名后，回看楚水清。
寄茅山何威仪二首
陆龟蒙（唐代）

大小三峰次九华，灵踪今尽属何家。汉时仙上云巅鹤，

蜀地春开洞底花。闲傍积岚寻瀑眼，便凌残雪探芝芽。

年来已奉黄庭教，夕炼腥魂晓吸霞。

曾向人间拜节旄，乍疑因梦到仙曹。身轻曳羽霞襟狭，

髻耸峨烟鹿帻高。山暖不荤峰上薤，水寒仍落洞中桃。

从闻此日搜奇话，转觉魂飞夜夜劳。
舟回练塘
蒋恢（宋代）

柁转秋塘迥，寒光彻万寻。
叶声风外急，吟思雨中深。
白发存公道，青山适素心。
疏钟何处起，暝色正沈沈。
秋暑
朱熹（宋代）

晨兴纳新凉，亭午倦犹暑。卧对北窗扉，淡泊将谁侣。

疏树含轻飔，时禽转幽语。端居悟物情，即事聊容与。
玉烛新
王允持（清代）

自扬州梦断。叹几遍东风，流年潜换。无端信马看花去，又被莺声屡唤。

玉壶贳酒，都不是、旧游庭院。凭栏久，一片冰心，笑谢杏梁双燕。

试听津鼓频催，早缆解春江，绿烟零乱。相看独有玲珑月，蓬底浊醪徐劝。

分香解佩，回首十年恩怨。重拈起、薄幸青楼，杜郎公案。
邻舍横逆
陈淳（宋代）

茫茫薄俗沸蚊蛆，礼义全无一点余。
只得杜门对贤圣，专来教子读诗书。
千般横直休干己，一切是非无问渠。
若救乡邻为被发，风波转起挠吾庐。
颂古三十一首
释原妙（宋代）

飒飒秋风满院凉，芬芳篱菊半经霜。
可怜不遇攀花手，狼籍枝头多少香。
自赞夏端甫所绘真
徐经孙（宋代）

老我不堪位置，归来久混渔樵。忽然珠玉在侧，见之令人意消。
和奇父叔夏雪五首 其五
胡寅（宋代）

善游不必慕阎敖，避雨休寻夏后皋。共喜九天羲驭整，要登千仞祝融高。

交情自分居龙尾，酒算何妨剧猬毛。闻道雷池尚残雪，且携茗碗罢壶醪。
题惠政桥
姚勉（宋代）

生愁杜宇叫津桥，叫入南入赞眡朝。
安得砥流如此石，康衢日日听童谣。
酬乐天三月三日见寄
元稹（唐代）

当年此日花前醉，今日花前病里销。
独倚破帘闲怅望，可怜虚度好春朝。
谢知郡郎中惠酒
强至（宋代）

禄钟不满俸钱悭，伏腊才周聚族艰。仅足晨羞供色养，未能日饮乐慈颜。

醇醲获奉偏亲寿，珍重缘从太守颁。诗雅百壶誇宠赠，岂如公惠敌丘山。
讥裴休
佚名（唐代）

赵氏儿皆尼氏女，师翁儿即晋公儿。
却教术士难推算，胎月分张与阿谁。
题宪师壁
释法辉（宋代）

远浸溪光碧，寒生松桧阴。
渔舟惊暮雨，高吹入秋林。
记戊午十一月二十四夜梦
陆游（宋代）

街南酒楼粲丹碧，万顷湖光照山色。
我来半醉蹑危梯，坐客惊顾闻飞屐。
长绦短帽黄絁裘，从一山童持药笈。
近传老仙尝过市，此翁或是那可识？逡巡相语或稽首，争献名樽冀余沥。
我欲自言度不听，亦复轩然为专席。
高谈方纵惊四座，不觉邻鸡呼梦破。
人生自欺多类此，抚枕长谣识吾过。
月夜小饮赠别元允
郭印（宋代）

秋天凝颢气，云净月流空。
千里几时共，一樽今夕同。
此君心似水，照我鬓如蓬。
别酒那辞醉，行行太白东。
王邑侯招同高东溟中丞游苍龙峡即事
毕自严（明代）

咫尺仙岩愧未登，使君携我上崚嶒。深潭隐见龙鳞跃，古洞硿砻鬼斧凝。

酾酒烦襟浑欲脱，倚栏尘虑若为澄。浮名已断人间锁，从此山阴兴可乘。
冬初杂兴
孙嵩（宋代）

残花与新蕊，不共横斜枝。
摧谢得清峭，独照冰霜时。
寒梅正如此，他木乃变衰。
此由观世物，特以厄见奇。
古云桑落节，当有新醪篘。
得秫酿几何，拨瓮香浮浮。
醇熟不足计，醒醉亦自筹。
得酒乃迳饮，无酒亦可休。
绝怜未知道，颠倒阮与刘。
百年有事业，遑云逃糟丘。
句
柳瑾（宋代）

过尽金汤知帝策，见求貂虎识军仪。
男儿本有四方志，只在蓬瀛自不知。
寄太白隐者
李洞（唐代）

开辟已来雪，为山长欠春。高遮辞碛雁，寒噤入川人。

栈阁交冰柱，耕樵隔日轮。此中栖息者，不识两京尘。
张主簿为邓孝廉作南村耦耕图
陆继辂（清代）

邓生家贫一亩无，奢愿欲作耕田夫。可怜怀此不得遂，道逢黄犊生嗟吁。

张生掀髯易易耳，我为卿作耕田图。一人驱牛肩荷锄，一人侧笠相招呼。

平畴雨过绿如许，快意指点夸膏腴。山环水抱露茅屋，画所未及窥徐徐。

山妻日织一疋市，儿子夜读百篇书。齑瓶纵横杂酒甓，狸奴跳跃惊疲驴。

岂惟幽栖足忘世，埋骨亦胜陶家垆。君不见浮生幻境何不有，各以意造供嬉娱。

华严楼阁弹指现，矧此片壤诚区区。又不见吾家靃庄风景殊，十年读书空踟蹰。

圭田已断先世禄，老屋尚属他人居。邓生与我差贤愚，何修便许游华胥。

诗成不觉成轩渠，送尔刺促登徵车。
送鲜于运使西归
晁公溯（宋代）

飞鸟避汉节，朔风扬旆旌。
光茫候躔次，始见入蜀星。
父老喜公候，来临此江滨。
阳侯为先驱，归指唐安城。
君恩解烦剧，剑履休殊庭。
众闻驷马还，当为故乡荣。
眷兹峡中郡，念昔德化深。
民无暴敛困，士感铨衡平。
自闻有行色，愁云黯秋阴。
已应江妃瑟，泠然作离声。
大江亦安流，不复洪涛惊。
天水相与碧，云山无限青。
乃知盛德士，扶持有神明。
但恨济世具，遽起怀归心。
宁无北阙念，未忘东山情。
君王正仄席，漏下开延英。
如公藉甚久，名闻汉公卿。
当赐宣室召，不但问鬼神。
金印有斗大，锦衣无夜行。
愿言不俟驾，起焉慰苍生。
自嗟代舍客，蒯缑郁悲音。
久落糠秕后，日随车马尘。
不意侍广座，见谓非凡鳞。
假之风雷势，欲令化南溟。
误当一鹗荐，敢冀万里程。
独念知己难，感激爰候今。
时来或可勉，庶隔云母屏。
贤者之孝二百四十首 其二三六 李讷
林同（宋代）

先人敝庐在，触目百悲辛。忍作优笑地，图娱权贵人。
荆门冬夜
陆游（宋代）

常饥龟老欲无肠，卧听寒更自短长。
香碗得闲聊作伴，酒杯因病颇相忘。
有情窗罅恰通月，耐冷橹枝多得霜。
历尽风波知险阻，平生错羡捕鱼郎。
谢客二首
王令（宋代）

跹跹出何为，奄奄归就卧。
不知身所谋，徒与俗相和。
本无声利求，久厌车马过。
诗书虽满前，走奔不暇坐。
收身衣食余，抱病岁月破。
得不胜所忘，进亦何可课。
前躅杳难跻，下愚旋易堕。
得劫有然尔，命矣何可奈。
敬思堂四言
周文璞（宋代）

有亭央央，高丘之傍。
父兮母兮，坚深埋藏。
厦屋凄凉，宰木成行。
春秋蒸尝，酒浆牛羊。
身体俯伛，虽劳弗彰。
心志瞀乱，虽烦弗扬。
欲求幽阴，茫茫洋洋。
两间四方，实击我肠。
何以照之，明神后皇。
凡今之人，谁同慨伤。
长相思令
张元干（宋代）

香暖帏。玉暖肌。娇卧嗔人来睡迟。印残双黛眉。

虫声低。漏声稀。惊枕初醒灯暗时。梦人归未归。
和杨公济钱塘西湖百题 其四十六 卧龙石
郭祥正（宋代）

龙卧苍山下，岂知今古春。不忧雷雨作，头角本非真。
守岁侍宴应制
杜审言（唐代）

季冬除夜接新年，帝子王孙捧御筵。宫阙星河低拂树，

殿廷灯御上薰天。弹弦奏节梅风入，对局探钩柏酒传。

欲向正元歌万寿，暂留欢赏寄春前。
奉同太宰节使朱先生和郭景纯游仙九首次其韵 其六
包世臣（清代）

昔观爇绵上，王生曾不灾。跃出五色烟，招我游蓬莱。

䬃尔借羽五，耸臂凌丹台。瓜枣奏瑛盘，玉膏流霞杯。

慎毋逐陈人，耽耽颠真颐。言念敦三节，焉能超九垓。

俯首问初心，不敢失提孩。多谢授真诀，惭我殊丹才。
暮宿东岳庙
许乃谷（清代）

尘世茫茫感，今宵得暂休。十州同一梦，百岁此浮枢。

嘘气吞江海，腾身出斗牛。摩崖碑畔宿，心与白云游。
春游
恽珠（清代）

芳草芊芊没马蹄，春光最好帝城西。桃花浪暖鱼苗长，杨柳阴深燕子低。

一片明湖如镜朗，几重远岫与云齐。雅游终日浑忘倦，缓促香轮月满溪。
偈颂二十三首 其一
释云岫（宋代）

夜半金乌出，寥寥照寰宇。两眼对青山，通身泪如雨。
读庄子六绝句 其三
李纲（宋代）

养生有主卫生经，神守全时岂废形。游刃有馀刀不挫，解牛须是学庖丁。
句
袁百之（宋代）

长江雪浪过樊口，西山翠插天崔嵬。
颂古四十五首
释慧远（宋代）

门外雨滴声，家和万事成。
归来无一物，令人忆镜清。
首春同枌友携樽过野渡访梅即席
卫宗武（宋代）

枌朋载酒子云居，何必孤山远访逋，
癯影参差浓复淡，古香传访有还无。
朋龟賸喜如云集，汎虮何妨过日晡。
索笑却嫌来较晚，一林芳意太纷敷。
胡季怀惠六出梅一枝仍在枉绝句率然次韵勿笑
周必大（宋代）

怪底雪花今岁少，东君聚巧入壶春。
老夫只学龟藏六，未羡梢头首面新。
县衙随班
陆深（明代）

幄殿高悬绛节朝，龙纹浮动瑞烟飘。地当东海开黄道，仗倚中天切紫霄。

花县千城临禹贡，华封万口祝唐尧。年时正忆胪传里，玉笋金铺具百僚。
赠万杉老秀痴翁二首
戴复古（宋代）

识得庆云和尚，不痴自号痴翁。
此老端如五老，高出庐阜诸峰。
山中梅花
马廷鸾（宋代）

欲为山严作好歌，旧时挟册向山阿。
我无缝雾裁云句，奈此层梯苏磴何。
杂咏 其二
柯振岳（清代）

宁背孔孟言，不敢违传注。此语虽过激，足袪俗士痼。

古来贤述圣，一间待神悟。及其笔之书，所见复非故。

忠臣与佞臣，纷纷堕云雾。
晚春即事
柴随亨（宋代）

又见东风吹路尘，伤心红紫易因循。杜鹃啼歇三更雨，燕子衔因一半春。

近水夕阳凭远树，东家飞絮落西邻。小舟撑出前村去，忽听人声不见人。
秋晚凝翠亭
欧阳修（宋代）

黄叶落空城，青山遶官廨。
风云凄已高，岁月惊何迈。
陂田寒未收，野水浅生派。
晴林紫榴坼，霜日红梨晒。
萧疏喜竹劲，寂寞伤兰败。
丛菊如有情，幽芳慰孤介。
嘉客日可携，寒醅美新醡。
登临无厌频，冰雪行即届。
雪月梅
杨公远（宋代）

寒梅开后雪初晴，敛尽残云月又生。
月映雪时梅更好，梅横月处雪争明。
羡渠结伴成三白，添我相亲即四清。
今夕细吟诗说与，来年此际莫寒盟。
九日三首
宋白（宋代）

秋色萧萧野水边，茱萸时节菊花天。
明时未达青云晚，惆怅登高又一年。
寄万大年
王十朋（宋代）

九万程遥共退飞，江南竹叶后先归。儒冠到底输纨裤，关吏还先笑布衣。

虽欠姓名联桂籍，不妨欢笑奉亲闱。殷勤尊酒论文约，却恨还乡与愿违。
送森知客
释普度（宋代）

清远溪边劄寨时，春风簇簇露枪旗。
谁知唤客吃茶处，万别千差一道归。
九咏 其二
徐汉苍（清代）

青松比君子，时花喻美人。孤怀与世忤，何发娱佳辰。

佳辰不能再，花月常如新。斗酒自斟酌，念我平生亲。

故人各天涯，天涯如比邻。怀中一尺素，卷之能千春。
寄题长乐王隐君小圃
卢琦（元代）

闻说隐君游小圃，日题诗句满苍苔。岩前石涧呼童吸，洞里柴苍待客开。

花气一林香雾合，竹阴半席好风来。买舟何日来相访，共倚青山把酒杯。
虎丘
叶适（宋代）

虎丘之名岁二千，虎丘之丘何渺然。
众山争高隐日月，笑此拳石埋平田。
虽然培塿疑异物，划开阴崖十丈悬。
冢中有恨索遗剑，亭上无语传枯禅。
偏是吴人爱山急，逐面分方夸凭立。
屋承隋唐良稳称，墨题熙丰尚新湿。
松梢莫遣风雨横，石盘自添苔藓涩。
春来春去吴人游，足茧层巅踣应泣。
至後睡觉
杨万里（宋代）

匆匆又过一阳生，睡恰浓时梦忽惊。
帘幕深沉入四寂，阶除点滴两三更。
灯摇芒角开成晕，风吸窗棂过後声。
不是寒鸡寒似我，如何不肯唤天明。
次韵周倅送郡酝且闻郡燕有佳客
韩淲（宋代）

谁将双柱兵厨酒，留与閒民尚有馀。珍重平分风月手，又将新句擘笺书。
送善丹青者吴碧山
陈恭尹（清代）

纱巾长啸复何之，文采风流杜老诗。颇怪世间男子少，烦君多为着须眉。
师子林八咏 其一 师子峰
郑元祐（元代）

天日耽耽师子岩，金毛闪日耀烟岚。转身却向吴中吼，直与淩霄势并参。
准阴鹳鹤楼题壁 其二
吴以諴（清代）

台树笙歌尚广陵，和戎故智恃金缯。但期弱肉能驯虎，不信愁眸未化鹰。

白首元戎抛甲仗，青衿胄子泣刀绳。蜀冈梅岭行营地，欲赋《芜城》百感增。
寄正仲
舒岳祥（宋代）

淰淰清愁变暮寒，宾鸿去后燕来还。
流红似雨人千里，总翠如山屋万间。
竹杖行藏观动静，柴门开阖见忙闲。
何如上传多髯客，白饭鱼羹养好颜。
有感十首
吴芾（宋代）

塞曲咿呜催断肠，氈车轳辘载啼妆。
汉家近属三千客，性命如丝寄虎狼。
题倪云林枯木竹石小景
陶宗仪（明代）

苍玉庚庚翠袖扶，墨池洗出碧珊瑚。倪颠老去风流尽，只有云林小画图。
寄叶犹龙金吾
陈子升（明代）

鹤峰高卧羽林郎，闻道将雏舞凤皇。顿逊杯新擎到酒，博山炉旧赐来香。

门前月冷彫弓影，宅内湖涵宝镜光。早晚灵洲见佳气，可能无意共翱翔。
丰干赞
释如珙（宋代）

人心既无，虎心亦无。
骑来骑去，是汝是吾。
松门杳杳，郎月轮孤。
即席送江夏茂才
林逋（宋代）

与君未别且酣饮，别后令人空倚楼。
一点风帆若为望，海门平阔鹭涛秋。
荔枝二首
刘克庄（宋代）

寂寂南州少物华，有园池处只梅茶。
荔枝花发差平等，不问分家富贵家。
送张立之赴临江判官
张孝祥（宋代）

珍重清江掾，相从五见秋。炎凉无改节，夷险有忠谋。

莲幕开新府，蒲帆漾小舟。凄然洞庭野，别意与川流。
十村绝句
舒岳祥（宋代）

煮来藤竹如轻雾，漉就槽帘不怕冰。
辛苦饥寒缘底事，夜深甓屋尚悬灯。
衡阳道间
李曾伯（宋代）

满林松竹翠交加，路过衡阳得几家。
门傍粉墙人寂寂，一陂春水数株花。
铙歌鼓吹曲二十二首 远如期一章十句 其十七
黄佐（明代）

远如期，驾马以出门，咫步不可知。林有虺，水有蜮，短狐封狼，肉知以为糜。

万里吁可悲。有杕之杜乔其枝。皇知寿谷今旋师。
登山望雷居士精舍同沈右卫过刘先生墓下作诗
萧子良（南北朝）

汉陵淹馆芜，晋殄洙风缺。五都声论空，三河文义绝。

兴礼迈前英，谈玄逾往哲。明情日夜深，徽音岁时灭。

垣井总已平，烟云从容裔。尔叹牛山悲，我悼惊川逝。
示辨实
释守卓（宋代）

一酬一问分宾主，端的如何辨正邪。卓尔未能超本际，茫茫难透眼前花。
效古秋夜长
钱起（唐代）

秋汉飞玉霜，北风扫荷香。含情纺织孤灯尽，

拭泪相思寒漏长。纺前碧云静如水，月吊栖乌啼鸟起。

谁家少妇事鸳机，锦幕云屏深掩扉。白玉窗中闻落叶，

应怜寒女独无衣。
送汪时法归金华
吕祖俭（宋代）

梅潦因仍不计旬，舟车屡易敢因循。
昭真观里泠泠水，岂解游人有怒瞋。
题大浩寺
王质（宋代）

漫山竹树结清深，古殿荒寒一两灯。但有菜根随粥饭，老夫请作住持僧。
与僧约游南山
徐光义（清代）

老僧为说南山胜，笑指诸峰迥不群。会待秋高残暑退，芒鞋同踏万重云。
送孔郎中赴陕郊
苏轼（宋代）

惊风击面黄沙走，西出崤函脱尘垢。
使君来自古徐州，声振河潼殷关右。
十里长亭闻鼓角，一川秀色明花柳。
北临飞槛卷黄流，南望青山如岘首。
东风吹开锦绣谷，渌水翻动蒲萄酒。
讼庭生草数开樽，过客如云牢闭口。
宿香严寺 其一
黄彦平（宋代）

章原暝边龙会宿，塔岭尖处胡孙愁。且并山腰攲侧过，莫从高顶望神州。
奉和九日幸临渭亭登高应制得欢字
宋之问（唐代）

令节三秋晚，重阳九日欢。仙杯还泛菊，宝馔且调兰。

御气云霄近，乘高宇宙宽。今朝万寿引，宜向曲中弹。
晚舟
夏诏新（清代）

岁暮愁思迫，催舟趁夕阳。水寒波尽黑，沙冻草全黄。

宿鹭栖洲稳，归鸦绕树忙。江村樵牧绝，镫火遍鱼梁。
庄惠太后挽歌应制二首 其二
宋祁（宋代）

昔帝推嫔则，吾君赖母慈。陪陵汉家葬，异室閟宫祠。

露暗星轩隐，天愁月御移。翟车参享路，无复庙中期。
绝句
王谌（南北朝）

过了荼醾与素馨，一春风雨欠追寻。
却从立夏晴多日，策杖闲来看绿阴。
两翁歌
陆游（宋代）

君不见塞上失马翁，马去安知不为福；又不见新丰折臂翁，臂不身全老乡国。
陆翁多难类两翁，著书满屋身愈穷。
十年力耕遇水旱，老不能耕年始丰。
人言翁穷可闵笑，霍食鹑衣天所料。
翁方自谓实幸民，对人抱膝惟清啸。
即今群公佐明主，长剑拄颐来接武。
向非老病又不才，纵欲归休宁见许？
与韦镜秋上舍话旧，即次其即事原韵 其三
陈肇兴（清代）

登高望烽火，落日几徘徊；鼙鼓惊千炮，干戈念五材。

苦心参国是，泪眼不春开；惆怅关山暮，苍茫独举杯。
次韵延年弟相庆 其二
陈渊（宋代）

经年侍清宴，饱食愧侏儒。脱迹鸳鸿路，忘怀草木区。

朝檐看斗雀，晚槛引饥乌。已觉蓬蒿适，谁能九万图。
读通鉴杂兴
孙应时（宋代）

簿书流汗走君房，那得狂奴故意降。
努力诸公了台阁，不烦鱼雁到桐江。
春半久雨走笔五首 其一
方回（元代）

月馀不浴不梳头，垢服埃巾独倚楼。万古事销閒里醉，一年春向雨中休。

天时才暖又还冷，人世少欢多是愁。治乱无穷如纠缠，华山高卧最为优。
送任大卿出知汉州
释居简（宋代）

就列行初志，专城亦此心。玉蟾卿月满，金雁景星临。

知旧玄裳鹤，从游绿绮琴。歌风琴在御，梦草鹤同吟。

梁甫谁同调，高山自赏音。往来三硖险，森布万灵钦。

信是娄师德，惭非释道林。华风一披拂，小草竟萧森。

不赋空怀土，无枝勇惜阴。房湖开绿幕，祇树砌黄金。

驷马虽难驻，双旌倘可寻。逍遥堂旧话，领话望公深。
熙宁蜡祭十三首
佚名（隋代）

天锡康年，四方顺成。
乃通蜡祭，索享于明。
金石四作，羽施翠旌。
神来宴娭，泽被群生。
自桃川至辰州绝句四十有二
赵蕃（宋代）

飞流溅沫瀑争礲，电击雷惊江落洪。
尽日喧喧不能息，诵书妨我课儿童。
繇陆入蜀过万县雨甚泥泞今顺流抵此暑甚忽雨晴后有赋时七月望日也
陈是集（明代）

一署耽行役，雨过觉心凉。记及来时路，梅雨正瀼瀼。

天生桥畔来，夹道丛苍莨。秀岩开锦壁，石涧响笙簧。

赖此怡心目，不厌溅衣裳。今也乘苇下，秋月聘溪光。

适会所经地，如友晤他乡。把盏试长眺，清飙一何扬。

僮仆亦以喜，巫峰路不长。明朝荡漾去，楚水接清湘。
赠琴照
晁说之（宋代）

会稽城畔不见海，会稽城里海有声。
此海之声三尺桐，渺如渤澥含太清。
惜哉寂寥三十载，月出愁空不肯明。
邂逅彼孙曰冲照，燕坐之余秋色横。
摇手照乎休可已，悲风河水客心惊。
我少学此今白发，念昔知音冢草生。
亦复何人能子知，空问世身不得轻。
庭鹤待此朝入馔，子食有禁宁无情。
碧牡丹（晏同叔出姬）
张先（宋代）

步帐摇红绮。晓月堕，沈烟砌。缓板香檀，唱彻伊家新制。怨入眉板，敛黛峰横翠。芭蕉寒，雨声碎。

镜华翳。闲照孤鸾戏。思量去时容易。钿盒瑶钗，至今冷落轻弃。望极蓝桥，但暮云千里。几重山，几重水。
送韩仲子并讯其弟季子二首 其一
何景明（明代）

昔别留谈数，今行出饯迟。万人皆涕泪，四海一疮痍。

花映投簪日，风流揽辔时。西云暮不断，遥起汉关思。
林
陆游（宋代）

桔槔引水绕荒畦，病卧蜗庐不厌低。小聚数家秋霭里，平波千顷夕阳西。

亭皋草木犹葱茜，天上风云已惨凄。逋负如山炊米尽，终年枉是把锄犁。
寄南海郭宪使
陈供（宋代）

一望天涯万里舟，波涛如掌见安流。
霜威清逼珠光夜，海怪寒惊剑气秋。
人在西风何处梦，书回南雁隔年愁。
政成载月归来后，须到沧洲访白头。
武昌怀古十咏·灵竹寺
白玉蟾（宋代）

孝之一字协天伦，信可通天感鬼神。
霜满竹林安得笋，心倾泪雨自生春。
只闻郭巨曾埋子，岂得曾参亦杀人。
凿隧及泉愚尔耳，斯人盖是舜之臣。
溪居即事寄梵天阇梨
释智圆（宋代）

松竹森森独掩扉，尘中谁复爱忘机。
苍苔满砌无人到，犹感幽禽夜夜归。
寄北磵
蔡槃（宋代）

拟定书中字，山中欲问谁。
一从分手后，尽是断肠时。
烧叶驱残冻，挑蔬备夕饥。
相思不但此，明月梦魂随。
二月十二春分日横山晚归作
钱谦益（清代）

杏园村店酒旗新，度竹穿林踏好春。南浦舟中曾计日，西溪楼下又经旬。

残梅糁雪飘香粉，新柳含风养曲尘。最是花朝并春半，与君遥夜共芳辰。
谢周仲弼寄新米
张纲（宋代）

索米长安甑欲尘，斗升分惠意何亲。无烦子罕出公粟，自有叔何知我贫。

指囷高风怀国士，翻匙佳句忆诗人。他年若遂归田去，尽种香粳老此身。
游太平古寺读旧题用惠上人韵
释德洪（宋代）

步尽长廊觉倦游，丛蕉出屋小轩幽。壁间诗在红埃满，窗下香残碧缕浮。

喜有绳床容我借，更因茗盌为君留。忽惊林杪湘山露，谁作江天数笔秋。
最明寺殿悟道后赠之助道颂五首
释普宁（宋代）

老僧初到与三拳，埋恨胸中结此冤。
痛恨忽消开正眼，方知吾不妄宣传。
镜园秋集同用闻山二字　白露前二日 其二
邓云霄（明代）

鸥鸟还输隐吏閒，馀酣矶畔漱潺湲。坐来白石清流里，疑到三湘七泽间。

夕网鱼虾翻几案，秋风蒪脍忆乡关。扁舟径可如张翰，词赋何须学子山。
晒蚬
唐胄（明代）

一禽戒非孝，罨蜊怜赤族。苟时法不禁，况乃意向属。

平生毛错馋，晒蚬一掬足。水暖溪沙清，趁采供欲逐。

椒盐濈蒜苏，瓦烈风味纳。破齿糟自香，洗尽菜根腹。

珍鼎恐未兼，情私欲献曝。死怪河豚痴，癖笑蟹螯独。

醉乡苟未知，醺眊空醪醁。何劳笑粗人，销帐香羔肉。

人生在适情，秋鲈思乡屋。坡仙向来知，愈厌蒸压玉。
和李潜夫同年并简宁文渊时二君在鄱阳
彭汝砺（宋代）

我贱无庸如子何，白头相望欲悲歌。少年策在英豪腹，清世名专守相科。

薄宦从容忧自少，故人邂逅乐应多。秋风不见北归信，东顾苍茫临大河。
玉汝行颇遽以诗留之
赵蕃（宋代）

云物荒荒苦未晴，客程惨惨易成惊。
家贫纵乏淹留具，意合能忘赋咏情。
底用飘然轻此去，未妨聊尔听流行。
年来已是乖离数，况复相逢俱老生。
峨眉亭
张以宁（明代）

碧酒双银瓶，独酌峨眉亭。
不见谪仙人，但见三山青。
秋色淮上来，苍然满云汀。
欲将十五弦，弹与蛟龙听。
早起
方回（元代）

调和风雨顺星辰，幸是人间自有人。
老赖独眠无疾病，閒能早起更精神。
胸中羲后先天易，物外坞不太古民。
颇怪吾庐旧山色，不随时世与俱新。
题画白头双鸟
贡性之（元代）

笑杀锦鸳鸯，浮沈浴大江。不如枝上鸟，头白也成双。
送陈嵩山观察赉捧入都
陈恭尹（清代）

万年枝上啭春莺，献寿年年万国情。建节去为朝集使，请缨曾国弃繻生。

宫门玉漏花中听，驿路银鞍雪里行。功在旗常人共识，且将吟咏答升平。
陈。宣帝伤将卒
孙元晏（唐代）

前后兵师战胜回，百馀城垒尽归来。

当时将卒应知感，况得君王为举哀。
送纪宣教
黄裳（宋代）

名利场中化君子，偶得延平二高士。王子好谈兼好行，行如不及谈如倾。

此生根蒂果安在，宁复计校枯与荣。纪子忘知更忘说，行所当然孰云别。

坐间自有雷霆声，何事区区论标月。二子躬行人所稀，但恐东野无由随。

香炉峰前几时过，兴龙禅师故乡老。草堂夜话灯影寒，瞬息春风我先到。
寄郴州李相公
许浑（唐代）

高楼王与谢，逸韵比南金。不遇销忧日，埃尘谁复寻。

旷怀澹得丧，失意纵登临。彩槛浮云迥，绮窗明月深。

虬龙压沧海，鸳鸾思邓林。青云伤国器，白发轸乡心。

功高恩自洽，道直谤徒侵。应笑灵均恨，江畔独行吟。
白居易有望阙云遮眼思乡雨滴心之句用其韵为
郑刚中（宋代）

老松成偃盖，瘦竹抱虚心。
清风度其中，瑟瑟韶濩音。
听这遂熟寐，飘然归故林。
三洞既生款，赤松亦幽寻。
高楼访沈约。四窗桐叶阴。
奉和李奉常天坛候驾即事
李时行（明代）

紫垣烟柳昼阴阴，花满仙坛春正深。风外时闻琼佩响，云端遥望翠华临。

龙盘瑞气开行殿，莺啭清歌出上林。江海微臣亦何幸，叨陪鸳鹭列朝簪。
闲兴
郑刚中（宋代）

阴阴修竹小茅庐，足可安闲置老夫。
懒不观书蟫得计，贫唯煮菜鼠无图。
吏今更肯来桥外，鵩亦相疏远坐隅。
阅遍会严方灌顶，焚香千古问毗卢。
访僧
方岳（宋代）

夏气仍清美，疏林绿未交。
旧移花亚竹，新乳鸟争巢。
池地多宜箭，山寮只盖茅。
每思分一榻，从客借书抄。
献仙音·吊雪香亭梅
周密（宋代）

松雪飘寒，岭云吹冻，红破数椒春浅。衬舞台荒，浣妆池冷，凄凉市朝轻换。叹花与人凋谢，依依岁华晚。
共凄黯。问东风、几番吹梦，应惯识、当年翠屏金辇。一片古今愁，但废绿、平烟空远。无语销魂，对斜阳、衰草泪满。又西泠残笛，低送数声春怨。
雨卧
谋堚（明代）

不睡爱听雨，雨声听不明。
莫能新梦去，怕有旧愁生。
雨坐城邸登葆真院小楼望湖山清坐至暮
徐瑞（宋代）

湿云低古城，丝雨迷寒空。平湖北风恶，雁叫菰蒲丛。

疑有隐君子，孤舟钓空濛。烟波渺苍莽，欲往嗟无从。

道人数龟息，默坐饥肠充。湖东古招提，暮鼓鸣鼕鼕。
偈五十三首 其三十五
释克勤（宋代）

高峰突兀倚天门，青嶂虚閒可垛跟。折脚铛儿幸然在，不妨携去隐深云。
送秋谷兰上人
释行海（宋代）

春来我亦梦家林，万水千山不可寻。
白雪易侵游于鬓，黄金难买故人心。
夜船摇月平河稳，晓岭登云古树深。
湖上又期寒食后，倚栏同对落花吟。
休沐偶成自嘲 其二
王世贞（明代）

问汝刺促何所图，马曹懒否能支吾。北枝南鸟意殊左，长铗短支秋转孤。

欲呼愚公未白发，拟作醉士无青蚨。汝道挂冠亦易尔，五见咸阳春草枯。
和青楼赠别
赵希逢（宋代）

凭高座久渐生寒，远水明楼夜正残。
月色照人人似月，椅栏一曲为谁弹。
崇政殿放榜
蔡确（宋代）

黄帕开封出奏篇，银袍二百玉阶前。威颜咫尺瞻中扆，名姓传呼下九天。

宫笔旋题黄甲字，禁门已簇杏花鞯。孤臣拜赐交悲喜，相望先分五十年。
新春夜坐寄蘧庵
王鸿兟（清代）

閒云弄影傍柴扃，心事如轮辗不停。阴树雪留经日白，残梅镫照隔年青。

茫茫身世春归梦，落落朋交曙后星。颠倒可怜堪一笑，坐偏思睡睡偏醒。
日高卧
白居易（唐代）

怕寒放懒日高卧，临老谁言牵率身。夹幕绕房深似洞，

重裀衬枕暖于春，小青衣动桃根起，嫩绿醅浮竹叶新。

未裹头前倾一醆，何如冲雪趁朝人。主
小师惠彰请赞
释惟一（宋代）

顾我游世间，如云在天上。任缘而去住，不作去住想。

南北信所之，东西无定向。为人少方便，动便拦腮掌。

恁地去离泥水底本师，如何却唤作环溪和尚。
挽赵漕二首
杜范（宋代）

蔚蔚郎闱望，皇皇使节辉。
竞时俱勇往，怀宝独言归。
皂盖人方惜，黄粱梦已非。
萧山遗老在，谁使涕交挥。
赵府录官满
释居简（宋代）

平反固尽情，此话久弥新。动以中为的，居嫌恕寡邻。

暗萤方自照，屈蠖倩谁伸。好在庭前树，长怀雪后春。
偈颂二十九首
释云（宋代）

支提不敢向人说，达磨西来有妙诀。
若将妄语诳众生，自招拔舌尘沙劫。
北堂
黄公槐（宋代）

北堂有子，其实三兮。
仲焉此去，其心惨兮。
越女词其五
李白（唐代）

镜湖水如月。
耶溪女似雪。
新妆荡新波。
光景两奇绝。
张功父送牡丹，续送酴醾，且示酴醾长编，和
杨万里（宋代）

溪桃红霞作红雨，海棠飘尽春无处。
约斋锦幄一夜空，行李移归雪宫住。
只道青蛟弱无力，飞上朱檐还有翼。
贫看翡翠积成堆，忽吐琼瑶真作剧。
素影与月相将迎，绿云和露相扶擎。
南枝暗香久寂寞，此花与梅同一清。
老夫最爱嚼香雪，不但解酲仍涤热。
牡丹未要煎牛酥，酴醾相领入冰壶。
约斋知我春愁重，并遣二友来相娱。
惜无老盆一快举，淡日微风花自舞。
约斋诗瘦浪作凝，君不见酒不到刘伶坟上土。
句
陈尧佐（宋代）

君恩来万里，客路出千山。
将游蜀中恨有所滞至情难蓄发为拙诗寄锦川峡
魏野（宋代）

却为虚名动叹嗟，难如云鹤转天涯。
两川尚阻寻三友，四海空传是一家。
白发无多残岁月。青城何限好烟霞。
此生不遂闲游去，蜀魄巴猿恨莫夸。
诗一十七首 其八 紫微吟此再三
紫微王夫人（魏晋）

玄清眇眇观，落景出东渟。愿得绝尘友，萧萧罕世营。
偈颂一百五十首
释心月（宋代）

於食等者，於法亦等。
於法等者，於食亦等。
法食双运，平等普薰。
西亭春望
贾至（唐代）

日长风暖柳青青，北雁归飞入窅冥。
岳阳城上闻吹笛，能使春心满洞庭。